ओवरऑल रैंकिंग में IIT मद्रास सबसे आगे, नंबर वन यूनिवर्सिटी IISC बेंगलुरु
National Institutional Ranking Framework (NIRF Rankings) 2023 Update; What is the top 10 best university in India? केंद्रीय शिक्षा मंत्रालय की ओर से जारी की जाने वाली एनआईआरएफ रैंकिंग 2023 की घोषणा कर दी गई है। इसमें विभिन्न कैटेगरी में देश के टॉप इंस्टीट्यूट को रैंकिंग दी गई है।
केंद्रीय शिक्षा मंत्रालय की ओर से जारी की जाने वाली NIRF रैंकिंग 2023 की घोषणा कर दी गई है। इसमें विभिन्न कैटेगरी में देश के टॉप इंस्टीट्यूट को रैंकिंग दी गई है। जहां ओवरऑल रैंकिंग में IIT मद्रास देश का सबसे बेहतरीन संस्थान है। वहीं यूनिवर्सिटी की रैंकिंग में IISC बेंगलुरु को नंबर 1 का दर्जा मिला है। यह लिस्ट रैंकिंग प्लेटफॉर्म की ऑफिशियल वेबसाइट - nirfindia.org पर उपलब्ध है।
इस साल जोड़ा गया एक नया विषय 
इस रैंकिंग के अंतर्गत 2022 में चार कैटेगरी थीं जिसमें कॉलेज, विश्वविद्यालय, अनुसंधान संस्थान, और सात विषय डोमेन: इंजीनियरिंग, प्रबंधन, फार्मेसी, कानून, चिकित्सा, वास्तुकला और दंत चिकित्सा थे। इस साल एनआईआरएफ ने एक नया विषय जोड़ा है - कृषि और संबद्ध क्षेत्र। इसके अलावा, आर्किटेक्चर डिसिप्लिन का नाम बदलकर 'आर्किटेक्चर एंड प्लानिंग' कर दिया गया है।
टॉप-10 विश्वविद्यालय
NIRF रैंकिंग 2023 के अनुसार देश का टॉप विश्वविद्यालय है इंडियन इंस्टीट्यूट ऑफ साइंस, बैंगलोर। वहीं दूसरे स्थान पर जवाहर-लाल नेहरू विश्वविद्यालय का नाम आता है। इसके बाद जामिया मिलिया इस्लामिया और जाधवपुर विश्वविद्यालय तीसरे और चौथे नंबर पर हैं। जबकि 5वें नंबर पर बनारस हिंदू विश्वविद्यालय है। 6वां स्थान मणिपाल एकेडमी ऑफ हायर एजुकेशन को दिया गया है।
वहीं 7वें स्थान पर अमृता विश्व विद्यापीठम है। NIRF रैंकिंग में वेल्लोर इंस्टीट्यूट ऑफ टेक्नोलॉजी को 8वां स्थान और अलीगढ़ मुस्लिम यूनिवर्सिटी को 9वां स्थान दिया गया है। वहीं टॉप 10 की सूची में 10वां स्थान हैदराबाद विश्वविद्यालय को दिया गया है।
इस साल जारी हुआ 8 वां एडिशन 
NIRF रैंकिंग की शुरुआत, साल 2016 में की गई थी और यह इसका 8वां संस्करण है। जहां साल 2016 में 3500 संस्थानों ने रैंकिंग में हिस्सा लिया था। वहीं, इस साल 8,686 संस्थानों ने रैंकिंग में हिस्सा लिया है।
इन आधार पर तय होती है रैंकिंग
NIRF की रैंकिंग अलग-अलग पैरामीटर्स पर तय होती है। इसमें टीचिंग, लर्निंग एंड रिर्सोसेस, रिसर्च एंड प्रोफेशनल प्रैक्टिसेस, ग्रेजुएशन आउटकम, आउटरीज एंड इन्क्लूसिविटी और परसेप्शन के आधार पर संस्थानों को पॉइंट दिए जाते हैं।
शिक्षा और विदेश राज्य मंत्री ने जारी किया ये एडिशन 
एनआईआरएफ को एमएचआरडी द्वारा अनुमोदित किया गया था और 29 सितंबर, 2015 को मानव संसाधन विकास मंत्री द्वारा लॉन्च किया गया था। इस साल रैंकिंग का 8वां संस्करण शिक्षा और विदेश राज्य मंत्री डॉ. राजकुमार रंजन सिंह ने जारी किया।
